מספר פנימי: 563955

הכנסת העשרים

**יוזמים: חברי הכנסת** **יצחק וקנין**  
 **חיים ילין**  
 **איתן ברושי**  
 **עמר בר-לב**  
 **יחיאל חיליק בר**

פ/1555/20

הצעת חוק להסדרת רעיית דבורים וייצור דבש, התשע"ה–2015

|  |  |  |  |  |
| --- | --- | --- | --- | --- |
|  |  | פרק א' : מטרות החוק | | |
| מטרות | 1. | מטרותיו של חוק זה הן – | | |
|  |  | (1) להסדיר רעיית דבורים על ידי קביעת כמות כוורות מאוכלסות להצבה, מיקומן ותקופת הצבתן, לשם הבטחת קיום תשתית להאבקה רציפה לצמחי בר ולגידולים חקלאיים, וכן הגנה על דבורים כערך טבע ומניעת הפצת מחלות בין כוורות מאוכלסות; | | |
|  |  | (2) להסדיר את הפיקוח על ייצור דבש ושיווקו, לשם אספקת דבש איכותי לציבור; | | |
|  |  | (3) להסדיר את פעילותה של מועצת הדבש, מטרותיה ותפקידיה. | | |
|  |  | פרק ב' : הגדרות | | |
| הגדרות | 2. | בחוק זה – | | |
|  |  | "ארגון יציג" – ארגון מגדלי דבורים בישראל אגודה חקלאית שיתופית בע"מ; | | |
|  |  | "גן לאומי", ו"שמורת טבע" – כמשמעותם בחוק גנים לאומיים, שמורות טבע, אתרים לאומיים ואתרי הנצחה, התשנ"ח–1998[[1]](#footnote-2); | | |
|  |  | "דבוראי" – אדם העוסק בגידול דבורים בכוורת לצורך הפקת דבש או לצורך מתן שירותי האבקה, או אדם העוסק בגידול של חומר רביה; | | |
|  |  | "דבש" – חומר טבעי ומתוק, המיוצר על ידי דבורים מצוף פרחים או מחומרים המופרשים מחלקי צמחים אחרים; | | |
|  |  | "היתר" – היתר שניתן לפי סעיפים 6 ו-7; | | |
|  |  | "ועדת הערר" – ועדת הערר שהוקמה לפי הוראות סעיף 9; | | |
|  |  | "ועדה לרעיית דבורים" – הוועדה שהוקמה לפי הוראות סעיף 5; | | |
|  |  | "חומר רביה" – תאי מלכה (מלכונים), מלכות דבורים בתולות, מלכות מופרות טבעי או מלכות מוזרעות באופן מלאכותי; | | |
|  |  | "כוורת" – ארגז, תבנית, כלי קיבול וכל מבנה אחר שמשתמשים בו לגידול דבורים; | | |
|  |  | "כוורת מאוכלסת" – כוורת המאוכלסת במשפחות של דבורים; | | |
|  |  | "כוורת מאוכלסת טיפוח" – כוורת מאוכלסת שמטפחים בה חומר רביה מבורר ובדוק, שלא לצורך עצמי בלבד, ומתנהל לגביה ספר יוחסין; | | |
|  |  | "כוורת מאוכלסת רביה" – כוורת מאוכלסת שמגדלים בה חומר רביה שלא לצורך עצמי בלבד; | | |
|  |  | "כושר נשיאה" – מספר כוורות מאוכלסות להצבה במקום אחד והמרחקים בין מקומות הצבת הכוורות המאוכלסות, בהתאם לחלוקה לאזורים, על בסיס סוג הצמחייה המאפיינת את האזור ומרחקים של מעוף הדבורה שקבעה הוועדה לרעיית דבורים; | | |
|  |  | "ייצור מקומי" – ייצור דבש על ידי דבוראי; | | |
|  |  | "מועצת הדבש" – חברה לתועלת הציבור ששמה "המועצה לייצור ולשיווק של דבש"; | | |
|  |  | "ממונה דבורים" – מי שמנהל שירות ההדרכה והמקצוע במשרד הסמיך אותו מבין עובדי המשרד; | | |
|  |  | "מקרקעי ציבור" – מקרקעי ישראל כמשמעותם בחוקיסוד: מקרקעי ישראל[[2]](#footnote-3); | | |
|  |  | "מסמכי היסוד" – התזכיר והתקנון של מועצת הדבש; | | |
|  |  | "מפקח" – מי שמונה למפקח לפי סעיף 34; | | |
|  |  | "משווק" – אדם העוסק בשיווק דבש; | | |
|  |  | "המשרד" – משרד החקלאות ופיתוח הכפר; | | |
|  |  | "נטיעות צופניות" – נטיעות של צמחים המייצרים צוף בהתאם לרשימה המפורסמת באתר האינטרנט של מועצת הדבש ושל המשרד; | | |
|  |  | "ספר יוחסין" – רישום המעיד על מוצא גנטי של חומר רביה; | | |
|  |  | "שטח צבאי" – מקרקעין שבידי צבא הגנה לישראל או בידי שלוחה אחרת של מערכת הביטחון שאישר שר הביטחון, וכן שטח המשמש אותם כשטח אימונים, שאישר שר הביטחון או מי שהוסמך לכך על ידו; | | |
|  |  | "שיווק" – סחר, לרבות העברה לאחר בכל דרך מדרכי ההעברה של בעלות או חזקה; | | |
|  |  | "שירותי האבקה" – הצבת כוורות מאוכלסות בשטח גידול חקלאי של צמחי תרבות לצורך העברת אבקת פרחים באמצעות דבורים; | | |
|  |  | "השר" – שר החקלאות ופיתוח הכפר. | | |
|  |  | פרק ג': תכנון ענף גידול הדבורים | | |
|  |  | סימן א': הסדרת רעיית דבורים | | |
| איסור הצבת כוורות מאוכלסות ללא היתר | 3. | (א) לא יציב אדם כוורת מאוכלסת בשטח פתוח, אלא בהיתר להצבת כוורות מאוכלסות שתיתן הוועדה לרעיית דבורים לפי חוק זה ובהתאם לתנאיו. | | |
|  |  | (ב) על אף האמור בסעיף קטן (א), השר, בהתייעצות עם מועצת הדבש, רשאי לקבוע בתקנות, כי הצבת כוורות מאוכלסות במקרקעי ציבור לצורך שירותי האבקה, בתנאים שיקבע, אינה טעונה היתר. | | |
| בקשה לקבלת היתר ומתן היתר | 4. | (א) המבקש לקבל היתר, לחדשו או לשנות את תנאיו (בסעיף זה – המבקש), יגיש לוועד לרעיית דבורים בקשה, לפי כללים שתיקבע הוועדה (בסעיף זה – הבקשה); כללים כאמור יפורסמו ברשומות ובאתר האינטרנט של המשרד. | | |
|  |  | (ב) הוועדה לרעיית דבורים לא תדון בבקשה אלא אם כן התקיימו כל אלה: | | |
|  |  |  | (1) הבקשה הוגשה עד ה-30 בנובמבר בשנה הקודמת לשנה שבגינה מבוקש ההיתר; בקשה לחידוש היתר תוגש עד ה-30 באוקטובר בשנה שבא עומד להסתיים ההיתר; הוועדה לרעיית דבורים תהיה רשאית, בנסיבות שיירשמו, לאפשר הגשת בקשה במועד מאוחר יותר, לרבות השלמת מסמכים נדרשים לדיון בבקשה; | |
|  |  |  | (2) לגבי מבקש שאין בבעלותו כוורות מאוכלסות בעת הגשת הבקשה – הוא צירף לבקשתו ראיה לכך שהוא התקשר בעסקה לרכישה של כוורות מאוכלסות, ויכול שהעסקה תהיה עסקה המותנית בכך שהמבקש יקבל היתר; | |
|  |  |  | (3) המבקש צירף לבקשתו מיפוי של המקומות שבהם הוא מבקש להציב כוורות מאוכלסות וכן הצהרה שהוא רשאי לפי כל דין, לרבות מכוח הוראות סעיף 10(א), להציב את הכוורות המאוכלסות במקומות המבוקשים; | |
|  |  |  | (4) הכוורות מאוכלסות בדבורים מגזע איטלקי או מגזע אחר שאישר ממונה דבורים; | |
|  |  |  | (5) אם הבקשה כולה או חלקה מתייחסת לכוורות מאוכלסות לרביה או לכוורות מאוכלסות לטיפוח – המבקש צירף חוות דעת ממונה דבורים; | |
|  |  |  | (6) המבקש המציא לוועדה לרעיית דבורים אישור כאמור בסעיף 2 לחוק עסקאות גופים ציבוריים, התשל"ו–1976[[3]](#footnote-4). | |
| ועדה לרעיית דבורים | 5. | (א) השר ימנה ועדה לעניין מתן היתר להצבת כוורות מאוכלסות לצורך גידול ורעיית הדבורים, שחבריה יהיו יושב ראש מועצת המנהלים של מועצת הדבש, והוא יהיה היושב ראש, עובד מדינה החבר במועצת המנהלים של מועצת הדבש שימנה השר והמנהל הכללי של מועצת הדבש. | | |
|  |  | (ב) מועצת הדבש תעניק לוועדה לרעיית דבורים את השירותים הנדרשים לצורך פעילותה, אולם בכל הנוגע לפעילות הוועדה לרעיית דבורים, יפעלו עובדי המועצה הנותנים שירותים לוועדה, לפי הוראות הוועדה ובפיקוחה. | | |
|  |  | (ג) נציג של ארגון יציג ישמש משקיף בוועדה לרעיית דבורים ויוזמן להשתתף בדיוניה. | | |
|  |  | (ד) עובד מועצת הדבש יהיה רשאי להיכנס למקרקעין שהם שטח פתוח לצורך בירור ואיסוף נתונים ועובדות הדרושים לוועדה לרעיית דבורים לצורך מילוי תפקידיה. | | |
| היתר הצבה ורעייה | 6. | (א) הוועדה לרעיית דבורים רשאית לתת היתר, לסרב לתתו, להעבירו לאחר, להתנות את ההיתר בתנאים, או לשנותו, ובלבד שמתן ההיתרים ייעשה על בסיס ההיתרים שניתנו בשנים קודמות, ובכפוף לשיקולים אלה: | | |
|  |  |  | (1) שינוי משמעותי בכושר הנשיאה באזור המבוקש להצבת כוורות מאוכלסות; | |
|  |  |  | (2) החשש לגרימת מטרד לציבור; | |
|  |  |  | (3) הרשעת המבקש בעבירה אשר מפאת חומרתה, מהותה או נסיבותיה, אין מקום לדעת הוועדה לרעיית דבורים לתת לו היתר, או לא עמד בהוראות בעניין הצבת כוורות מאוכלסות לפי חוק זה, אף אם לא הורשע בעבירה בשל הפרתן; | |
|  |  |  | (4) אם מטרת ההצבה, לתקופה כולה או חלקה, במקום המבוקש, היא לרביה או לטיפוח – בשים לב לחוות דעת ממונה דבורים. | |
|  |  | (ב) היתר יינתן לתקופה של שנה קלנדרית; ואולם, שינוי תוקפו של היתר במהלך השנה יהיה עד לא יאוחר מתום השנה הקלנדרית שבגינה ניתן ההיתר. | | |
|  |  | (ג) ועדה לרעיית דבורים תהיה רשאית לתת היתר זמני, לתקופה ובתנאים שתיקבע. | | |
|  |  | (ד) בהיתר ייכללו, בין השאר, כל אלה: | | |
|  |  |  | (1) שם ומספר זיהוי או רישום לפי דין של בעל ההיתר; | |
|  |  |  | (2) המקום או המקומות המותרים להצבת כוורות מאוכלסות; | |
|  |  |  | (3) סוגי הדבורים שמותר לגדלם בכוורות מאוכלסות; | |
|  |  |  | (4) מספר הכוורות המאוכלסות שמותר להציב בכל מקום; | |
|  |  |  | (5) תקופת ההצבה המותרת; | |
|  |  |  | (6) פרטים בדבר חובת סימון הכוורות המאוכלסות. | |
|  |  | (ה) מתן היתר, חידושו, ביטולו, או בקשה להעברתו יפורסמו לציבור באתר האינטרנט של מועצת הדבש. | | |
|  |  | (ו) היתר אינו ניתן להעברה, כולו או מקצתו, אלא על פי היתר בכתב מאת הוועדה לרעיית דבורים ובכפוף להוראות שנקבעו לפי סעיף 39(2) על בסיס שיקולים אלה: | | |
|  |  |  | (1) העברה בעקבות מכירת כוורות מאוכלסות וציוד מכוורת, במסגרת הליך של מכרז פומבי שיבוצע באמצעות מועצת הדבש ובפיקוחה; | |
|  |  |  | (2) העברה מבוקשת ליורש יחיד על רקע פטירת דבוראי בעל ההיתר; | |
|  |  |  | (3) העברה זמנית בעקבות אי כושר זמני של דבוראי בעל ההיתר; | |
|  |  |  | (4) העברה בעקבות ביטול היתר או התלייתו לפי סעיף 8(א)(3). | |
| שירותי האבקה | 7. | (א) לא נקבעו תקנות לפי סעיף 3(ב) – תיתן הוועדה לרעיית דבורים היתר לביצוע שירותי האבקה במקום לגביו מתבקש ההיתר, בשים לב לסוג הגידול החקלאי שלו נדרשת ההאבקה ומועד ההצבה המבוקש. | | |
|  |  | (ב) לא תותר ביצוע האבקה באמצעות כוורות מאוכלסות אלא לבעל היתר הממלא אחר כל תנאי ההיתר. | | |
| ביטול היתר, הגבלתו, השעייתו או אי חידושו | 8. | (א) הוועדה לרעיית דבורים רשאית לבטל היתר, להגבילו או שלא לחדשו, לאחר שניתנה לבעל ההיתר הזדמנות לטעון את טענותיו, אם נוכחה כי התקיים אחד מאלה: | | |
|  |  |  | (1) ההיתר התקבל על יסוד מידע כוזב או שגוי; | |
|  |  |  | (2) חדלו להתקיים התנאים למתן ההיתר; | |
|  |  |  | (3) בעל ההיתר אינו ממלא אחר תנאי ההיתר; | |
|  |  |  | (4) חל שינוי משמעותי בכושר הנשיאה של השטח או באפשרויות אגירת צוף מהצומח; | |
|  |  |  | (5) התקבלו תלונות מאת הציבור בגין פגיעה מהצבת כוורות מאוכלסות, והוועדה לרעיית דבורים סברה שמאזן הנוחות בנסיבות העניין נוטה לטובת מגיש התלונה, לאחר שהונח להנחת דעתה, כי אין אפשרות לנקוט אמצעים סבירים למניעה או להקטנה של הפגיעה ונבחנו חלופות שיש בהן להקטין את הפגיעה בבעל ההיתר או במתלונן, לפי העניין; | |
|  |  |  | (6) רשות מקרקעי ישראל בקשה לבטל היתר שניתן להצבת כוורות מאוכלסות במקרקעי ציבור, בהתקיים נסיבות המחייבות הפסקה של הצבת כוורות מאוכלסות באותו מקום, לצמיתות או לתקופות כפי שייקבע. | |
|  |  | (ב) ביטול היתר להצבה במקרקעי ציבור לפי סעיף קטן (א) אין בו כדי לגרוע מזכותו של דבוראי לקבל כל סעד לפי כל דין בגין ביטול נקודת ההצבה. | | |
|  |  | (ג) התקיימה אחת מהנסיבות המנויות בסעיף קטן (א)(4) עד (6), תעדיף הוועדה לרעיית דבורים, לאחר ששמעה את בעל ההיתר ודבוראים המציבים כוורות מאוכלסות בסמוך לאזור הרעייה, להזיז את מקום ההצבה המאושר בהיתר למקום סמוך, ככל שהדבר אפשרי בנסיבות העניין. | | |
|  |  | (ד) בוטל או הוגבל היתר לפי סעיף זה, תשלח הוועדה לרעיית דבורים הודעה על כך לבעל ההיתר, והביטול או ההגבלה ייכנסו לתוקף 30 ימים מיום המצאת ההודעה האמורה למבקש; ואולם, הוועדה לרעיית דבורים תהיה רשאית לקצר את התקופה בנסיבות מיוחדות שיירשמו. | | |
|  |  | (ה) בסעיף זה – "היתר" לרבות היתר לביצוע האבקה. | | |
| ועדת ערר | 9. | (א) הרואה את עצמו נפגע מהחלטה של הוועדה לרעיית דבורים רשאי לערור עליה לפני ועדת הערר בתוך 30 ימים מהיום שנמסרה לו ההחלטה. | | |
|  |  | (ב) ועדת הערר תהיה בת שלושה חברים, והם: | | |
|  |  |  | (1) מי שכשיר להיות שופט של בית משפט שלום, שימנה שר המשפטים, והוא יהיה היושב ראש; | |
|  |  |  | (2) שני חברים שימנה השר, האחד מבין עובדי משרדו והשני מתוך רשימה שהגיש לו ארגון יציג. | |
|  |  | (ג) על ועדת הערר יחולו הוראות חוק בתי דין מינהליים, התשנ"ב–1992‏[[4]](#footnote-5). | | |
|  |  | (ד) החלטת ועדת הערר תהיה סופית. | | |
| הצבת כוורות מאוכלסות | 10. | על אף האמור בכל דין, בחוזה או בכתב הרשאה, יהיה רשאי אדם להציב כוורות מאוכלסות בהתאם להיתר שקיבל לפי חוק זה, ללא צורך בקבלת הסכמת הבעלים או המחזיק של המקרקעין, בהתקיים כל אלה: | | |
|  |  | (1) הכוורות המאוכלסות הוצבו באותו מקום על פי היתר שניתן על ידי מועצת הדבש קודם לתחילת חוק זה; לעניין סעיף קטן זה, "הצבה" – לרבות הצבה לא רציפה במהלך השנה באותו מקום; | | |
|  |  | (2) המקרקעין במקום ההצבה הם מקרקעי ציבור; | | |
|  |  | (3) היה מקום ההצבה שטח צבאי, שמורת טבע או גן לאומי – ניתן אישור הגורם המוסמך לפי כל דין ובכפוף למילוי הוראותיו. | | |
| היעדר עילת תביעה | 11. | על אף האמור בכל דין, לא תהיה לאדם זכות תביעה נגד דבוראי אשר פעל לפי היתר שניתן לו לפי חוק זה, אם עילתה נובעת מרעיית דבורים ואגירת צוף מצומח שבבעלותו של אותו אדם. | | |
| אי-מניעת רעיית דבורים והגבלות על ביצוע ריסוסים | 12. | (א) לא יבצע אדם פעולה כלשהי שכל תכליתה למנוע רעיית דבורים מכוורות מאוכלסות שהוצבו על פי היתר לפי חוק זה, אלא אם כן קיבל אישור לכך מהמנהל הכללי של מועצת הדבש ובתנאים שייקבעו. | | |
|  |  | (ב) לא יבצע אדם ריסוסים או הדברות בצומח, העלולים לפגוע בדבורים, אלא אם כן ייעשו בדרך מקובלת, בהתאם לכל דין, ובאופן שיהיה בו למזער את הפגיעה בדבורים, ובלבד שמזעור הפגיעה אינו כרוך בעלויות או בטרחה בלתי סבירים בנסיבות העניין. | | |
|  |  | (ג) מי שבכוונתו לבצע ריסוס או הדברה, העלולים לפגוע בדבורים, ויודע על קיומם של כוורות מאוכלסות המוצבות בקרבת מקום לאזורי הריסוס או ההדברה, יודיע על כך למנהל הכללי של מועצת הדבש, לא יאוחר מחמישה ימים לפני ביצוע הריסוס או ההדברה. | | |
|  |  | (ד) הוראות סעיף זה לא יחולו על חצרים של בתים פרטיים. | | |
| עידוד דבוראים חדשים | 13. | (א) בסעיף זה – | | |
|  |  | "דבוראי חדש" – דבוראי שלא היה בעל היתר; | | |
|  |  | "דבוראי קטן" – מי שיש לו היתר להציב עד שבע מאות כוורות מאוכלסות, ובלבד שהאמור בסעיפים קטנים (ב) ו-(ד) יחול עד למגבלה של שבע מאות כוורות מאוכלסות. | | |
|  |  | (ב) לדבוראי חדש ולדבוראי קטן המשתתפים במכרז להעברת היתר לפי סעיף 6(ו)(1) תהיה זכות קדימה על ידי מתן זכות להשוות את הצעתם להצעה המטיבה ביותר, או לחלק ממנה, שהוגשה במכרז. | | |
|  |  | (ג) היתר להצבת כוורות מאוכלסות במקום המאפשר רעיית דבורים בשטחי רעייה חדשים בעקבות נטיעות צופניות, שאין בו כדי לפגוע בכושר הנשיאה של שטחי רעייה שהסדרתם בוצעה במסגרת היתרים קיימים, יינתן לדבוראים חדשים. | | |
|  |  | (ד) הוועדה לרעיית דבורים רשאית לתת היתר לדבוראי חדש ולדבוראי קטן, במקום היתר שניתן לדבוראי שפרש במסגרת תכנית לעידוד פרישה תמורת תשלום פיצוי שקבעה הממשלה, אם קבעה הממשלה הסדר פרישה כאמור. | | |
|  |  | (ה) הוועדה לרעיית דבורים רשאית לתת היתר שלא לשימוש מסחרי למבקש, גם אם אינו עומד בתנאים שנקבעו בסעיף 6(א), ובלבד שמספר הכוורות המאוכלסות לפי ההיתר כאמור לא יעלה על שלוש. | | |
|  |  | סימן ב' : ייצור וסימון דבש | | |
| תנאים להזנה מותרת של דבורים בסוכר | 14. | לא יזין אדם דבורים בסוכר לסוגיו או במרכיבי סוכר לסוגיו, אלא בהזנה לפי תנאים ובמועדים שיקבע השר בכללים, בהתייעצות עם ממונה דבורים ובאישור ועדת הכלכלה של הכנסת. | | |
| איסור הוספת חומרים לדבש | 15. | לא יוסיף אדם חומר כלשהו לדבש, למעט לצורך ייצור כדין של מוצרי דבש בהתאם לתקן לדבש שנקבע לפי סעיף 6 לחוק התקנים, התשי"ג–1953[[5]](#footnote-6). | | |
| סימון דבש | 16. | בלי לגרוע מהוראות סעיף 39(5), בתווית אריזת דבש שמשווק לצרכן יופיע הכיתוב "דבש טבעי טהור". | | |
|  |  | סימן ג' : שיווק | | |
| ייחוד השיווק | 17. | (א) שיווק דבש בישראל יהיה מייצור מקומי בלבד, מייבוא שהותר לפי סעיף קטן (ב) או לפי כל דין. | | |
|  |  | (ב) השר, בהתייעצות עם שר הכלכלה, רשאי להתיר ייבוא דבש לישראל, באריזות כפי שקבע ובתנאים כפי שקבע, בכפוף להוראות כל אמנה בין-לאומית שמדינת ישראל צד לה. | | |
|  |  | (ג) שר האוצר לא ישנה את שיעור המכס הקבוע לייבוא דבש אלא בהתייעצות עם השר. | | |
| חובות משווק דבש | 18. | (א) לא יעסוק אדם בשיווק דבש בלי שהודיע על כך קודם לכן למועצת הדבש. | | |
|  |  | (ב) משווק דבש – | | |
|  |  |  | (1) יפרט בהודעה למועצת הדבש, שתימסר עד ל-15 לדצמבר של כל שנה, את כמות הדבש שהוא צפוי לשווק במהלך השנה הקרובה; | |
|  |  |  | (2) יודיע למועצת הדבש, בתוך 30 ימים מתום כל שנה, מהי כמות הדבש ששיווק בפועל; | |
|  |  |  | (3) לבקשת מועצת הדבש יעביר במהלך השנה נתונים אודות שיווק דבש על ידו וכן כל מסמך הדרוש, לדעת מועצת הדבש, לצורך אימות הכמות ששיווק המשווק; | |
|  |  | בסעיף קטן זה, "דבש" – למעט דבש מייבוא. | | |
|  |  | (ג) משווק דבש לא יוסיף לדבש חומרים כלשהם ולא ישנה תכונותיו בהליך תעשייתי כלשהו, אלא בהתאם להוראות שנקבעו לפי סעיף 39(4). | | |
|  |  | (ד) משווק דבש לא יעביר לאחר דבש, אלא אם כן הוא מסומן בתווית סימון או בדרך אחרת ההולמת את טיבו, סוגו וייעודו, בהתאם להוראות שנקבעו לפי סעיף 39(5). | | |
|  |  | פרק ד' : מועצת הדבש | | |
| מטרות ותפקידי מועצת הדבש | 19. | (א) מועצת הדבש תפעל לקידום מטרות חוק זה ולמימושן, ובכלל זה תפעל למטרות אלה: | | |
|  |  |  | (1) הסדרת ייצור הדבש ושיווקו לציבור; | |
|  |  |  | (2) הסדרת האבקה לגידולים חקלאיים; | |
|  |  |  | (3) עידוד, ייזום ומימון פעולות הדרושות לפיתוח, ייעול ולביסוס ענף הדבש, וכן ביצוע מחקרים, הדרכה מקצועית, ייזום עידוד ותמיכה בנטיעות צופניות, יבוא והפצה של תכשירי הדברה וביטוח נזקי טבע; | |
|  |  |  | (4) עידוד צריכת דבש ומוצריו ופרסומם; | |
|  |  |  | (5) איסוף מידע על תשומות ייצור בענף הדבש ומאפיינים נוספים בקשר אליו, לצורך גיבוש מחיר מומלץ לדבש במכירה מדבוראי למשווק ופרסומו; | |
|  |  |  | (6) תמיכה בפעולות ארגונים יציגים לקידום ופיתוח ענף הדבש ושיתוף פעולה איתם; לשם כך תקצה המועצה לא פחות מ-1.25% מהתקציב השנתי שלה, והכל בהתאם למטרותיה לפי חוק זה ולפי מבחנים שוויוניים; | |
|  |  |  | (7) ייעוץ מקצועי לרשויות הפועלות לפי כל דין לעניין ענף הדבש. | |
|  |  | (ב) מטרות מועצת הדבש, שפורטו במסמכי היסוד, יהיו מטרות ציבוריות בלבד, כאמור בסעיף קטן (א). | | |
| שינוי מסמכי היסוד של המועצה | 20. | (א) בלי לגרוע מהוראות כל דין, מסמכי היסוד של מועצת הדבש לא ישונו אלא באישור השר וועדת הכלכלה של הכנסת. | | |
|  |  | (ב) הוראות לפי חוק זה גוברות על כל הוראה סותרת במסמכי היסוד. | | |
| סייג לעניין הוראות בעניין חברה לתועלת הציבור | 21. | (א) הוראת סעיף 345כ לחוק החברות, התשנ"ט–1999‏[[6]](#footnote-7) (להלן – חוק החברות), לא תחול על מועצת הדבש. | | |
|  |  | (ב) | (1) על אף האמור בסעיף 345יב לחוק החברות, עסקה של מועצת הדבש עם דירקטור או חבר ועדת ביקורת או עם תאגיד בשליטתו של מי מהם, אשר מתקיימים לגביה התנאים שבסעיף 40(ד), אינה טעונה את אישורם של האסיפה הכללית ובית המשפט ואינה טעונה הודעה לרשם ההקדשות. | |
|  |  |  | (2) על אף האמור בסעיף 345יב(א)(2) לחוק החברות, עסקה חריגה של מועצת הדבש עם בעל מניה בחברה שמתקיימים לגביה התנאים לפי סעיף 40(ה)(1) עד (3) טעונה את אישור ועדת הביקורת והדירקטוריון, ואם לא נקבע אחרת בתקנון החברה – גם את אישור האסיפה הכללית, ואינה טעונה את אישור בית המשפט. | |
|  |  |  | (3) על אף האמור בסעיף 345יב(א)(3) לחוק החברות, עסקה שאינה עסקה חריגה של מועצת הדבש עם בעל מניה במועצה אינה טעונה הודעה לרשם ההקדשות. | |
|  |  |  | (4) מועצת הדבש תכלול בדוח המילולי כמשמעותו בסעיף 345כד לחוק החברות דיווח לגבי עסקאות שאושרו לפי סעיף קטן זה, בסעיף נפרד. | |
|  |  | (ג) על אף האמור בסעיף 345יח לחוק החברות, לא ימונה חוקר לחקור בענייניה של מועצת הדבש אלא על פי בקשת המנהל הכללי של המשרד או בהסכמתו. | | |
| פירוק המועצה | 22. | (א) פירוק מועצת הדבש ייעשה בידי בית משפט בלבד, לפי הוראות פרק י"ב לפקודת החברות [נוסח חדש], התשמ"ג–1983‏[[7]](#footnote-8) (להלן – פקודת החברות), ובלבד שלא תוגש בקשה לפירוק על ידי מועצת הדבש או על ידי בעל מניות בה אלא בהסכמת המדינה שתינתן בהחלטת הממשלה; על הגשת בקשה לפירוק מועצת הדבש ועל הגשת כל בקשה אחרת במסגרת הליך הפירוק, ימסור המבקש הודעה גם ליועץ המשפטי לממשלה. | | |
|  |  | (ב) נוסף על האמור בכל דין, המפורטים להלן רשאים להגיש בקשה לבית המשפט לפירוק מועצת הדבש כאמור בסעיף קטן (א): | | |
|  |  |  | (1) היועץ המשפטי לממשלה – באחת מעילות אלה: | |
|  |  |  |  | (א) אם סבר כי פעולות המועצה מתנהלות בניגוד לחוק, למטרות המועצה או למסמכי היסוד, ובלבד שניתנה למועצה התראה, בכתב, לתקן את המעוות והיא לא עשתה כן בתוך זמן סביר לאחר קבלת ההתראה; |
|  |  |  |  | (ב) אם מי שנתמנה לבצע חקירה לפי סעיף 345יח לחוק החברות המליץ על פירוק מועצת הדבש; |
|  |  |  | (2) הממשלה – באחת מעילות אלה: | |
|  |  |  |  | (א) אם התקבלה החלטת ממשלה כי מימוש מטרות המועצה לפי חוק זה אינו אפשרי או שהמועצה אינה מגשימה את מטרותיה; |
|  |  |  |  | (ב) אם התקבלה החלטת ממשלה שאין עוד צורך בקיומה של מועצת הדבש. |
|  |  | (ג) הוגשה לבית המשפט בקשה לפירוק מועצת הדבש, למעט בקשה לפי סעיף קטן (ב)(2)(ב), לא יורה בית המשפט על הפירוק אלא לאחר שנוכח כי בנסיבות העניין לא ניתן להביא לפעילות תקינה של המועצה או למימוש מטרותיה. | | |
|  |  | (ד) החליט בית המשפט על פירוק מועצת הדבש, רשאית הממשלה להודיע לבית המשפט כי חברה אחרת תמלא את תפקידי מועצת הדבש לפי חוק זה ממועד פירוקה של מועצת הדבש; הודיעה הממשלה כאמור, יוקנו לאותה חברה, החל במועד הפירוק, סמכויות מועצת הדבש, ויחולו עליה הוראות חוק זה החלות לגבי המועצה, בשינויים המחויבים ובשינויים שיורה בית המשפט. | | |
| דין נכסים בפירוק | 23. | לאחר שנפרעו חובות מועצת הדבש לנושיה במלואם, יועברו נכסי המועצה העומדים לחלוקה בפירוק למי שיורה בית המשפט, לאחר שקיבל את המלצת השר ושר הכלכלה לעניין זה, כדי שישמשו לטובת ענף הדבש והדבורים; ואולם, הודיעה הממשלה כאמור בסעיף 22(ד), יועברו נכסי המועצה, על פי הוראות בית המשפט, לחברה כאמור באותו סעיף. | | |
| מינוי נושאי משרה | 24. | (א) מינוים של אלה ייעשה לאחר התייעצות עם הוועדה לבדיקת מינויים כהגדרתה בחוק החברות הממשלתיות, התשל"ה–1975‏[[8]](#footnote-9) (בסעיף זה – חוק החברות הממשלתיות), בהרכבה לפי סעיף 60א לחוק האמור, ויחולו לעניין זה הוראות סעיפים 16א, 17, 17א, 18א עד 18ג, 24(ג) ו-37(ג) לחוק החברות הממשלתיות, לפי העניין: | | |
|  |  |  | (1) יושב ראש הדירקטוריון של מועצת הדבש; | |
|  |  |  | (2) המנהל הכללי של מועצת הדבש; | |
|  |  |  | (3) דירקטור מטעם המדינה. | |
|  |  | (ב) החליטה הועדה לבדיקת מינויים שלא להמליץ על מועמד למשרה מהמשרות האמורות בסעיף קטן (א) שהתקיים בו האמור בסעיף 18ג(א) לחוק החברות הממשלתיות, לא ימונה המועמד למשרה כאמור. | | |
|  |  | (ג) דירקטור שאינו מטעם המדינה יתמנה רק אם קבע דירקטוריון מועצת הדבש שלא מתקיימים בו הסייגים לפי סעיף 25 ושהוא אינו פסול לכהן כדירקטור לפי כל דין. | | |
| סייגים לכהונה | 25. | אלה אינם כשירים לכהן כדירקטורים שלא מטעם המדינה במועצת הדבש: | | |
|  |  | (1) שר, סגן שר וחבר הכנסת; | | |
|  |  | (2) מי שענייניו האישיים או עיסוקיו האחרים, למעט עניינים הנובעים מתפקידו בגוף שמינה אותו ולמעט עיסוקיו במגזר שאליו הוא משתייך, עלולים לגרום לו להימצא במצב של ניגוד עניינים בין תפקידו כדירקטור ובין ענייניו האישיים או עיסוקיו האחרים כאמור. | | |
| פקיעת כהונה | 26. | דירקטור יחדל לכהן לפני תום תקופת כהונתו אם התקיימה בו אחת הנסיבות הפוסלות אדם מכהונה בדירקטוריון, או בהתאם להוראות תקנון מועצת הדבש. | | |
| עובדי מועצת  הדבש | 27. | (א) קבלת עובדים למועצת הדבש תיעשה על פי נהלים שיבטיחו שקיפות ופומביות וימנעו כל הפליה. | | |
|  |  | (ב) עובד מועצת הדבש הממלא תפקיד מתפקידיה לפי חוק זה – | | |
|  |  |  | (1) יחולו עליו הוראות חוק שירות המדינה (משמעת), התשכ"ג–1963‏[[9]](#footnote-10) (בסעיף זה – חוק המשמעת), בשינויים המחויבים, והסמכויות הנתונות לשר ולמנהל כללי לפי סעיף 31 לחוק המשמעת, יהיו נתונות לשר ולמנהל הכללי של המשרד, בהתאמה; | |
|  |  |  | (2) דינו כדין עובד הציבור לפי חוק העונשין, התשל"ז–1977‏[[10]](#footnote-11) (להלן – חוק העונשין). | |
| תחולת חוקים וכללים | 28. | על מועצת הדבש, נושאי משרה בה ועובדיה יחולו הוראות החוקים המפורטים להלן, לפי העניין, כאילו היתה חברה ממשלתית, וכן הכללים המחייבים אדם הממלא תפקיד ציבורי על פי דין: | | |
|  |  | (1) חוק שיווי זכויות האשה, התשי"א–1951‏[[11]](#footnote-12); | | |
|  |  | (2) חוק עבודת הנוער, התשי"ג–1953‏[[12]](#footnote-13); | | |
|  |  | (3) חוק מבקר המדינה, התשי"ח–1958 [נוסח משולב][[13]](#footnote-14); | | |
|  |  | (4) חוק שירות המדינה (סיוג פעילות מפלגתית ומגבית כספים), התשי"ט–1959‏[[14]](#footnote-15); | | |
|  |  | (5) חוק העונשין; | | |
|  |  | (6) חוק שירות הציבור (מתנות), התש"ם–1979‏[[15]](#footnote-16); | | |
|  |  | (7) חוק חובת המכרזים, התשנ"ב–1992‏[[16]](#footnote-17), למעט סעיף 3א לחוק האמור ותקנות שהותקנו לפיו; | | |
|  |  | (8) חוק הגבלת פרסומים (גופים ציבוריים), התשנ"ו–1996‏[[17]](#footnote-18); | | |
|  |  | (9) חוק הגנה על עובדים (חשיפת עבירות ופגיעה בטוהר המידות או במינהל התקין), התשנ"ז–1997‏[[18]](#footnote-19); | | |
|  |  | (10) חוק שוויון זכויות לאנשים עם מוגבלות, התשנ"ח–1998‏[[19]](#footnote-20); | | |
|  |  | (11) חוק חופש המידע, התשנ"ח–1998‏[[20]](#footnote-21); | | |
|  |  | (12) חוק השימוש בתאריך העברי, התשנ"ח–1998‏[[21]](#footnote-22). | | |
| חובות דיווח | 29. | (א) מועצת הדבש, וכל עובד מעובדיה הממלא תפקיד מתפקידיה לפי חוק זה, ימסרו על פי דרישת השר או עובד משרדו שהסמיך לעניין זה – | | |
|  |  |  | (1) דוחות שנתיים ותקופתיים בנושאים שייקבעו בדרישה; | |
|  |  |  | (2) נתונים שהועברו אליהם לפי חוק זה. | |
|  |  | (ב) השר יתקין תקנות לעניין אופי העברת הנתונים לפי סעיף קטן (א) ולעניין הגנה על סודות מסחריים הנובעים מהם. | | |
| תקציב מועצת הדבש | 30. | (א) מועצת הדבש תגיש לשר ולשר האוצר את תקציבה לאישורם. | | |
|  |  | (ב) תקציב שנתי לתמיכה בפעולות מועצת הדבש להסדרת רעיית דבורים לפי חוק זה, ייקבע בחוק התקציב השנתי כהגדרתו בחוק יסודות התקציב, התשמ"ה–1985[[22]](#footnote-23), והוא יהיה בשיעור התקציב השנתי המאושר לפי סעיף קטן (א), בניכוי האומדן בתקציב השנתי המאושר של תשלום האגרות הצפוי לפי סעיף 31. | | |
| אגרות | 31. | (א) בעד היתר שנתי או חידושו ישלם הדבוראי: | | |
|  |  |  | (1) אגרה בסכום של 7.50 שקלים חדשים עבור כל כוורת מאוכלסת, לפי המספר המרבי של כוורות מאוכלסות שהותר לו להציב בתקופה מסוימת במהלך השנה; | |
|  |  |  | (2) אגרה בסכום של 115 שקלים חדשים בגין כל נקודת הצבה בה הותר לו להציב כוורות מאוכלסות. | |
|  |  | (ב) משווק דבש ישלם אגרה שנתית בסכום של 4 שקלים חדשים לכל 100 קילוגרם דבש, או חלק מהם, שהוא שיווק. | | |
|  |  | (ג) (1) | (1) אגרה החלה על דבוראי תשולם עם הגשת הבקשה להיתר או חידושו, בתשלומים ובמועדים כפי שתורה מועצת הדבש; לא אושרה הבקשה כולה או חלקה, תוחזר האגרה או חלקה, לפי העניין, למגיש הבקשה. | |
|  |  |  | (2) מחצית האגרה החלה על משווק תשולם לפי הצהרתו לפני תחילת השנה, במועדים ותשלומים כפי שתורה מועצת הדבש, והיתרה תשולם בתום השנה לאחר מתן דיווח על כמות הדבש ששווקה על ידו בפועל. | |
|  |  | (ד) ביקש בעל היתר לבטל את ההיתר שניתן לו בכללותו, תוחזר לו האגרה היחסית עד ליום ההודעה; ביקש לבטל חלק מההיתר, לא תוחזר לו האגרה או חלקה, לפי העניין, אלא מטעמים מיוחדים שיירשמו, לפי קביעת מועצת הדבש. | | |
|  |  | (ה) ביקש בעל היתר במהלך השנה להגדיל את מספר הכוורות המאוכלסות על פי ההיתר או לקבל היתר להציב כוורות בנקודת הצבה חדשה, יחויב בעל ההיתר בהשלמת אגרה לפי סעיף קטן (א), כתנאי להגשת הבקשה לוועדה לרעיית דבורים. | | |
|  |  | פרק ה' : פיקוח, אכיפה ועונשין | | |
| הסמכת מפקחים | 32. | (א) השר רשאי להסמיך, מבין עובדי המדינה או מבין עובדי מועצת הדבש ובהסכמת השר להגנת הסביבה, גם מבין עובדי הרשות לשמירת הטבע והגנים הלאומיים, מפקחים בסמכויות לפי חוק זה, ובלבד שלא יוסמך מפקח אלא אם כן התקיימו בו כל אלה: | | |
|  |  |  | (1) משטרת ישראל הודיעה לא יאוחר משלושה חודשים מקבלת פניית המשרד אליה, כי היא אינה מתנגדת להסמכתו מטעמים של ביטחון הציבור, לרבות בשל עברו הפלילי; | |
|  |  |  | (2) הוא קיבל הכשרה מתאימה בתחום הסמכויות שיהיו נתונות לו לפי חוק זה כפי שהורה השר, בהסכמת השר לביטחון הפנים; | |
|  |  |  | (3) הוא עומד בתנאי כשירות נוספים ככל שהורה השר, בהסכמת השר לביטחון הפנים. | |
|  |  | (ב) הודעה על הסמכת מפקח לפי סעיף זה תפורסם ברשומות. | | |
| סמכויות פיקוח ואכיפה | 33. | (א) לשם פיקוח על ביצוע הוראות חוק זה, רשאי מפקח, לאחר שהזדהה לפי סעיף 34 – | | |
|  |  |  | (1) לדרוש מכל אדם למסור לו את שמו ומענו ולהציג לפניו תעודת זהות או תעודה רשמית אחרת המזהה אותו; | |
|  |  |  | (2) לדרוש מכל אדם הנוגע בדבר למסור לו כל ידיעה או מסמך שיש בהם כדי להבטיח או להקל את ביצוע הוראות חוק זה או להקל על ביצוען; לעניין זה, "מסמך" – לרבות פלט, כהגדרתו בחוק המחשבים, התשנ"ה–1995‏[[23]](#footnote-24); | |
|  |  |  | (3) לערוך בדיקות או מדידות או ליטול דוגמאות לשם בדיקה וכן להורות על מסירת דוגמאות לבדיקת מעבדה או על שמירתן לתקופה שיורה, או לנהוג בהן בדרך אחרת; | |
|  |  |  | (4) להיכנס למקום שיש לו יסוד סביר להניח שמצויות בו כוורות מאוכלסות, דבש, דבורים או כוורות, לרבות לכלי טיס או לכלי רכב שהוא נייח, ובלבד שלא ייכנס למקום המשמש למגורים אלא על פי צו של בית משפט. | |
|  |  | (ב) התעורר חשד לביצוע עבירה לפי חוק זה, רשאי מפקח – | | |
|  |  |  | (1) לחקור כל אדם הקשור לעבירה כאמור, או שעשויות להיות לו ידיעות הנוגעות לעבירה כאמור; על חקירה לפי פסקה זו יחולו הוראות סעיפים 2 ו-3 לפקודת הפרוצדורה הפלילית (עדות)‏[[24]](#footnote-25), בשינויים המחויבים; | |
|  |  |  | (2) לתפוס כוורות, דבורים, דבש, מסמכים וחפצים הקשורים לעבירה כאמור; על תפיסה לפי פסקה זו יחולו הוראות הפרק הרביעי לפקודת סדר הדין הפלילי (מעצר וחיפוש) [נוסח חדש], התשכ"ט–1969‏[[25]](#footnote-26) (להלן – פקודת מעצר וחיפוש), בשינויים המחויבים; | |
|  |  |  | (3) לבקש מבית משפט צו חיפוש על פי סעיף 23 לפקודת מעצר וחיפוש ולבצעו; על חיפוש לפי פסקה זו יחולו הוראות סעיפים 24(א)(1), 26 עד 28 ו-45 לפקודת מעצר וחיפוש, בשינויים המחויבים. | |
|  |  | (ג) סירב אדם להיענות לדרישות מפקח, על פי סמכותו בהתאם להוראות חוק זה, והיה חשש שיימלט או שזהותו אינה ידועה, רשאי המפקח לעכבו עד לבואו של שוטר, ויחולו על עיכוב כאמור הוראות סעיף 75(ב) ו-(ג) לחוק  סדר הדין הפלילי (סמכויות אכיפה – מעצרים), התשנ"ו–1996[[26]](#footnote-27), בשינויים המחויבים. | | |
|  |  | (ד) אין בסמכויות מפקח לפי חוק זה כדי לגרוע מסמכויות פיקוח שניתנו לו לפי כל דין אחר. | | |
| זיהוי מפקחים | 34. | מפקח לא יעשה שימוש בסמכויות הנתונות לו לפי חוק זה, אלא בעת מילוי תפקידו ובהתקיים שניים אלה: | | |
|  |  | (1) הוא לובש מדי מפקח, בצבע ובצורה שהורה לעניין זה המנהל הכללי של המשרד, ובלבד שהמדים כאמור אינם נחזים להיות מדי משטרה, והוא עונד באופן גלוי תג המזהה אותו ואת תפקידו; | | |
|  |  | (2) יש בידו תעודת מפקח המעידה על תפקידו ועל סמכויותיו, שאותה יציג על פי דרישה. | | |
| כוורות שנתפסו | 35. | (א) כוורות מאוכלסות שנתפסו לפי סעיף 33 יועברו למקום שהורה עליו המנהל הכללי של מועצת הדבש או מי שהוא הסמיך לכך (להלן – המפקח) והמפקח ימסור הודעה על תפיסתם לבעלים או למחזיק של הכוורות המאוכלסות ( בסעיף זה – הבעלים), ככל הניתן בנסיבות העניין. | | |
|  |  | (ב) ביקש הבעלים של כוורות מאוכלסות המוחזקות כאמור בסעיף קטן (א), להחזירם לרשותו, יוחזרו הכוורות המאוכלסות לרשותו לאחר ששילם את הוצאת העברת הכוורות המאוכלסות למקום ההחזקה והחזקתם שם, כאמור בסעיף קטן (ד). | | |
|  |  | (ג) על אף האמור בסעיף קטן (ב), רשאי המנהל הכללי של מועצת הדבש, מטעמים שיירשמו, שלא להחזיר את הכוורות המאוכלסות לרשות בעליו ולהשאירם בהחזקה כאמור בסעיף קטן (א), והודעה על כך תימסר לבעלים. | | |
|  |  | (ד) הבעלים של הכוורות המאוכלסות המוחזקות כאמור בסעיף קטן (א), יישא בהחזר הוצאת הובלתם, אחזקתם והטיפול בהם כפי שקבע המנהל הכללי של מועצת הדבש. | | |
|  |  | (ה) כוורות מאוכלסות שנתפסו לפי סעיף זה, יוחזקו ויטופלו בהתאם להנחיות ממונה דבורים. | | |
| מכירת כוורות מאוכלסות | 36. | המנהל הכללי של מועצת הדבש רשאי להורות שכוורות מאוכלסות שנתפסו לפי סעיף 33 יימכרו לפי הוראות שיקבע השר לעניין מכירת כוורות מאוכלסות כאמור. | | |
| העברת הכנסות לבעלים או למחזיק של כוורות מאוכלסות | 37. | הכנסות שנתקבלו בשל פעולה לפי סעיף 36, יועברו לבעלים או למחזיק של הכוורות המאוכלסות, בניכוי החזר הוצאות ההובלה, האחזקה והטיפול בכוורות המאוכלסות, לפי קביעת המנהל הכללי של מועצת הדבש, זולת אם הורה אחרת בית המשפט אשר הוגשה אליו בקשה לעניין זה לפי הפרק הרביעי לפקודת מעצר וחיפוש. | | |
| עונשין | 38. | (א) העושה אחד מאלה, דינו – שישה חודשי מאסר וקנס בשיעור הקבוע בסעיף 61(א)(4) לחוק העונשין: | | |
|  |  |  | (1) מציב כוורות מאוכלסות בלא היתר מאת הוועדה לרעיית דבורים או בניגוד לתנאיו, בניגוד להוראות סעיף 3(א); | |
|  |  |  | (2) מזין דבורים בהזנה לא מותרת של סוכר לסוגיו או במרכיבי סוכר  לסוגיו, בניגוד לסעיף 14; | |
|  |  |  | (3) מוסיף חומר לדבש בניגוד להוראות סעיף 15; | |
|  |  |  | (4) משווק שהוסיף חומרים בניגוד להוראות סעיף 16(ג). | |
|  |  | (ב) משווק דבש העושה אחד מאלה, דינו – מאסר שלושה חודשים, או קנס בשיעור הקבוע בסעיף 61(א)(3) לחוק העונשין, ואם הייתה העבירה כאמור, עבירה נמשכת – קנס נוסף כאמור בסעיף 61(ג) לחוק העונשין: | | |
|  |  |  | (1) משווק דבש בניגוד להוראות סעיף 17(א); | |
|  |  |  | (2) לא מסר הודעה בניגוד להוראות סעיף 18(א); | |
|  |  |  | (3) לא דיווח על כמויות בניגוד להוראות סעיף 18(ב); | |
|  |  |  | (4) לא סימן את הדבש בניגוד להוראות סעיף 18(ד). | |
|  |  | (ג) נושא משרה בתאגיד חייב לפקח ולעשות כל שניתן למניעת עבירות  לפי סעיפים קטנים (א) ו-(ב) על ידי התאגיד או על ידי עובד מעובדיו;  המפר הוראה זו, דינו – קנס כאמור בסעיף 61(א)(3) לחוק העונשין;  לעניין סעיף זה, "נושא משרה בתאגיד" – מנהל פעיל בתאגיד, שותף,  למעט שותף מוגבל, או אדם האחראי מטעם התאגיד על התחום שבו  נעברה העבירה. | | |
|  |  | (ד) נעברה עבירה לפי סעיף קטן (א) בידי תאגיד או בידי עובד מעובדיו,  חזקה היא כי נושא המשרה בתאגיד הפר חובתו לפי סעיף קטן (ג),  אלא אם כן הוכיח כי עשה כל שניתן כדי למלא את חובתו. | | |
|  |  | פרק ו': הוראות שונות | | |
| ביצוע ותקנות | 39. | השר ממונה על ביצוע חוק זה, והוא רשאי, בהסכמת מועצת הדבש ובאישור ועדת הכלכלה של הכנסת, להתקין תקנות בכל הנוגע לביצועו, לרבות לעניין – | | |
|  |  | (1) סימון כוורות מאוכלסות; | | |
|  |  | (2) מנגנונים ותנאים להעברת היתרים על ידי הוועדה לרעיית דבורים; | | |
|  |  | (3) קביעת חובות דיווח של מועצת הדבש והוועדה לרעיית דבורים לשר; | | |
|  |  | (4) הוראות לעניין הזנת הדבורים, טיפול בכוורות מאוכלסות, ייצור דבש ועיבודו, אחסונו והובלתו לבית עסק; | | |
|  |  | (5) סימון דבש, בתווית או בדרך אחרת ההולמת את טיבו, סוגו וייעודו של הדבש ונתונים שיופיעו בסימון, לרבות לעניין סוג הדבש ותהליכי העיבוד שעבר. | | |
| ניגוד עניינים | 40. | (א) חבר הדירקטוריון או האסיפה הכללית של מועצת הדבש, חבר הוועדה לרעיית דבורים או עובד מועצת הדבש (בסעיף זה – חבר), יימנע מהשתתפות בדיון ומהצבעה בישיבות המועצה, אם הנושא הנדון עלול לגרום לו להימצא, במישרין או בעקיפין, במצב של ניגוד עניינים בין תפקידו לבין עניין אישי שלו או לבין תפקיד אחר שלו; חבר לא יטפל במסגרת תפקידו בנושא העלול לגרום לו להימצא במצב כאמור גם מחוץ לישיבות. | | |
|  |  | (ב) התברר לחבר כי נושא הנדון בישיבה או המטופל על ידיו עלול לגרום לו להימצא במצב של ניגוד עניינים כאמור בסעיף קטן (א), יודיע על כך ליושב ראש הדירקטוריון, ליושב ראש האסיפה כללית, ליושב ראש הוועדה לרעיית דבורים או למנהל הכללי של מועצת הדבש, לפי העניין. | | |
|  |  | (ג) לעניין סעיף זה, אחת היא אם מילוי התפקיד האחר הוא בתמורה או שלא בתמורה. | | |
|  |  | (ד) על אף האמור בסעיף קטן (א), דירקטור במועצת הדבש רשאי להביא בחשבון את עניינו האישי או את עניינו של הגורם שמינה אותו אם התקיימו כל אלה: | | |
|  |  |  | (1) הוא פועל בתום לב והנושא הנדון בישיבה או המטופל על ידיו או אישורו אינם פוגעים בטובת המועצה; | |
|  |  |  | (2) הוא גילה למועצה, זמן סביר לפני מועד הדיון, את מהות העניין, לרבות כל עובדה או מסמך מהותיים; | |
|  |  |  | (3) הנושא הנדון בישיבה או המטופל על ידיו נוגע באופן ישיר להשגת מטרות המועצה לפי חוק זה; | |
|  |  |  | (4) אין לו או לגורם שמינה אותו, בנושא הנדון בישיבה או המטופל על ידיו, עניין אישי מעבר לעניינו של המגזר שהוא משתייך אליו. | |
|  |  | (ה) לעניין סעיף זה, היה לקרוב של דירקטור במועצת הדבש חלק בהון המניות של גוף, בזכות לקבל רווחים, בזכות למנות מנהל או בזכות ההצבעה באותו גוף, יראו את הדירקטור כבעל עניין אישי בגוף האמור רק אם קרובו הוא בעל עניין, כהגדרתו בחוק החברות, באותו גוף. | | |
|  |  | (ו) בסעיף זה – | | |
|  |  |  | "עניין אישי" – לרבות עניין אישי של קרובו או של גוף שחבר או קרובו מנהלים או עובדים אחראים בו, או של גוף שיש לאחד מהם חלק בהון המניות שלו, בזכות לקבל רווחים, בזכות למנות מנהל או בזכות ההצבעה; | |
|  |  |  | "קרוב" – בן זוג, הורה, בן, בת ובני זוגם, אח או אחות וילדיהם, גיס, גיסה, דוד, דודה, חותן, חותנת, חם, חמות, חתן, כלה, נכד או נכדה, לרבות חורג או מאומץ, וכן אדם אחר הסמוך על שולחנו של חבר. | |
| הצמדה | 41. | (א) סכומים לפי חוק זה יהיו צמודים למדד, וישתנו ב-1 ביולי של כל שנה (להלן – יום השינוי), לפי שיעור השינוי של המדד החדש לעומת המדד היסודי. | | |
|  |  | (ב) בסעיף זה – | | |
|  |  |  | "מדד" – מדד המחירים לצרכן שמפרסמת הלשכה המרכזית לסטטיסטיקה; | |
|  |  |  | "המדד החדש" – המדד שפורסם בחודש מאי שלפני יום השינוי; | |
|  |  |  | "המדד היסודי" – המדד שפורסם בחודש מאי שלפני יום השינוי הקודם. | |
|  |  | פרק ז' : תיקונים עקיפים, תחילה והוראות מעבר | | |
| תיקון חוק ההתיישבות החקלאית | 42. | בחוק ההתיישבות החקלאית (סייגים לשימוש בקרקע חקלאית ובמים), התשכ"ז–1967[[27]](#footnote-28), בתוספת הראשונה, בסופה יבוא: | | |
|  |  | "(7) לעניין זה, הצבת כוורות מאוכלסות בדבורים לא תיחשב שימוש חורג". | | |
| תיקון חוק העבירות המינהליות | 43. | בחוק העבירות המינהליות, התשמ"ו–1985[[28]](#footnote-29), בתוספת הראשונה – | | |
|  |  | (1) בטור א', בסופו יבוא: | | |
|  |  |  | "חוק להסדרת רעיית דבורים וייצור דבש, התשע"ה–2015"; | |
|  |  | (2) בטור ב', המילים "תקנות העבירות המינהליות (קנס מינהלי – ייצור דבש והשבחת ייצור חקלאי – דבורים), התשס"ט–2008" – יימחקו. | | |
| תחילה, הוראת מעבר ותקנות ראשונות | 44. | (א) תחילתו של חוק זה, למעט סעיף 39(1), שישה חודשים מיום פרסומו (להלן – יום התחילה). | | |
|  |  | (ב) תחילתו של סעיף 39(1) ביום פרסומו. | | |
|  |  | (ג) על אף האמור בסעיף קטן (א) – | | |
|  |  |  | (1) היתרים שניתנו לפי צו הפיקוח על מצרכים ושירותים (ייצור דבש ומכירתו), התשל"ז–1977[[29]](#footnote-30) (להלן – צו הפיקוח) עד יום התחילה יעמדו בתוקפם עד למועד שנקבע בהם, ויראו את מי שניתן לו היתר כאמור כמי שניתן לו היתר לפי חוק זה; | |
|  |  |  | (2) הוראות ונהלים למתן רישיון לגידול דבורים ולקבלת היתרי רעייה של מועצת הדבש בעניינים שהשר מוסמך לקבוע בהם הוראות לפי סעיף 39, ימשיכו לחול כל עוד לא נקבעו הוראות כאמור. | |
|  |  | (ד) תקנות ראשונות לפי סעיף 39(1) יובאו לוועדת הכלכלה של הכנסת בתוך שלושה חודשים מיום פרסומו של חוק זה. | | |
| הוראת מעבר לעניין החברה הקיימת | 45. | השר יאשר, בצו, עד יום התחילה, את המטרות של חברת "המועצה לייצור ולשיווק של דבש", ובלבד שהן עולות בקנה אחד עם הוראות סעיף 19(א); מטרה שהשר לא אישר בצו כאמור – בטלה. | | |

דברי הסבר

ענף הדבש הוא ענף חקלאי רב חשיבות. חשיבותו הרבה של הענף מתבטאת בהאבקה המבוצעת על ידי הדבורים לגידולים חקלאיים ולצמחיית הבר בכללותה. כיום, רובה המכריע של האבקה בטבע מבוצעת על ידי דבורת הדבש אותה מגדלים הדבוראים. בשל מזיקים, מחלות וטפילים דוגמת "הוורואה", לא יכולה דבורת הדבש להתקיים בטבע. תרומת ההאבקה המבוצעת על ידי דבורת הדבש היא משמעותית ובחקלאות בלבד העריכו אותה הגורמים המקצועיים במשרד החקלאות ופיתוח הכפר, בכשלושה מיליארד שקלים חדשים בשנה. זאת ועוד, גם מאות דבוראים נסמכים בפרנסתם על ייצור דבש, והם מעסיקים עובדים רבים כך שהענף בכללותו מפרנס אלפי אנשים. כדי להבטיח האבקה במחירים נאותים, נדרשת תשתית לענף גידול הדבורים וייצור דבש, שכן ללא תשתית, יהיה קושי בקיום המכוורות המהוות את הבסיס לקיום דבוריות איכותיות ושינועם לצורכי האבקה.

ללא הסדרת שטחי רעייה קיים קושי לגדל דבורים. דבורים, להבדיל מבעלי חיים אחרים, דוגמת צאן ובקר, אינם ניתנים לגידול ללא שטחי רעייה. תזונתם אינה בהכרח משפיעה על ייצור המוצר, כפי שדבורה מפיקה אם היא מוזנת במזון אחר שאינו צוף טבעי. הזנת דבורה במזון אחר כאמור, תגרום לה לייצר מוצר שאינו דבש כהגדרתו בחוק זה והוא אסור לשיווק כדבש. על כן, גידול דבורים, הטיפול בהם והזנתם מחייבים גם הם הסדרה בחקיקה.

אף שענף הדבש הוא ענף מתוכנן ומוסדר, ההסדרה כיום היא חלקית וחסרה. דברי החקיקה המסדירים כיום את הענף הם: צו הפיקוח על מצרכים ושירותים (ייצור דבש ומכירתו), התשל"ז–1977 (להלן – צו הפיקוח) ותקנות להשבחת ייצור חקלאי (בעלי חיים) (דבורים), התשכ"ח–1968 (להלן – תקנות הדבש). צו הפיקוח קובע הוראות שונות לעניין הסדרת גידול דבורים וייצור דבש, הסדרת השיווק והסדרת הייבוא. תקנות הדבש קובעות הוראות לעניין הקמת מכוורת והחזקתה, שטחי מרעה לדבורים, הוראות לעניין מכוורת רביה ומכוורת טיפוח והוראות נוספות.

בצו הפיקוח נקבע כי המועצה לייצור ולשיווק דבש (להלן – מועצת הדבש), שהיא חברה לתועלת הציבור, תתפקד כמאסדר ותיתן רישיון למגדלים, בתנאים שנקבעו. בדירקטוריון מועצת הדבש חברים נציגי הממשלה, נציגי הדבוראים, נציגי המשווקים, נציג הצרכנים ונציגי התנועות המיישבות. בנוסף למתן רישיונות והיתרים, מועצת הדבש פועלת לעידוד נטיעות צופניות, הסדרת יבוא והפצה ופיתוח של חומרי הדברה הכרחיים לענף, ביצוע מחקרים בתחום ענף הדבש, ביטוח הבטחת הכנסה לענף בקרן לנזקי טבע בחקלאות, מניעת זיופי דבש, ביצוע פיקוח ואכיפה של הוראות החיקוקים הקיימים, תיאום מול משרדי הממשלה לעניין ייבוא דבש, שיפור וקידום הרמה המקצועית של הענף, הדרכה ופעילות הסברתית וחינוכית שנועדה לעודד צריכת דבש והכרות עם ענף הדבש.

יצוין שלפני התקנת צו הפיקוח הרישיונות וההיתרים ניתנו על ידי משרד החקלאות ופיתוח הכפר, ולאור קושי בפיקוח הוחלט להעביר את האסדרה אל גוף מקצועי המייצג מגוון של נציגים ושיקולים ושיש ביכולתו לפעול ביעילות בביצוע האסדרה.

מועצת הדבש התאגדה כחברה כדי לבצע את מדיניות הממשלה בתחום ענף הדבש, אך היא אינה תאגיד סטטוטורי. יצוין כי בהתאם לסעיף 62 לחוק החברות הממשלתיות, התשל"ה–1975, הקובע כי החוק לא יחול על חברה הפועלת כמועצה לייצור או לשיווק חקלאי, היא אינה נחשבת לחברה מעורבת כהגדרתה בחוק האמור ולכן אינה כאמור, תאגיד סטטוטורי. מועצת הדבש פועלת שלא למטרות רווח לביצוע מטרות ציבוריות, והכנסותיה, על פי תזכירה, משמשות לביצוע מטרותיה, ואינן משמשות לתשלום רווחים או דיווידנדים לחברים.

מועצת הדבש מגלמת את היתרונות שבשילוב גופים העוסקים בענף בהליך קבלת ההחלטות. היתרונות בכך שקבוצות אינטרסים לא יפעלו באופן עקיף וסמוי כדי להשפיע על קביעת המדיניות, אלא ישתלבו בגלוי בהליך קבלת ההחלטות תוך ייצוג הולם לכל הקבוצות.

בהצעת חוק זו, מוצע להסדיר את ענף רעיית הדבורים והפיקוח על ייצור הדבש ושיווקו, ולעגן את תפקידיה של מועצת הדבש.

לשם יישום מטרות החוק, מוצע, בין השאר, לעגן את פעילותה של מועצת הדבש כגוף המופקד על יישום התכנון בענף הדבש, להעניק לה את הסמכויות הנדרשות לשם כך ולקבוע מסגרת של בקרה ופיקוח על פעולותיה. הצעת החוק מעגנת את מעמדה של מועצת הדבש כחברה לתועלת הציבור, הפועלת למטרות ציבוריות בלבד, ומחילה על עובדיה ועל נושאי המשרה בה הוראות לעניין כהונתם, לרבות לעניין ניגוד עניינים. לעניין תפקידי המועצה, הוראות הצעת החוק מציעות הסדר דומה להסדר שנקבע בחוק תכנון משק החלב, התשע"א–2011.

היתרון בביצוע האסדרה באמצעות מועצת הדבש הוא שהמועצה היא גוף מקצועי הבקיא ומכיר את הענף היטב, על מאפייניו הייחודיים. במהלך עשרות שנים המועצה צברה ידע ומומחיות רבים בכל הקשור לאסדרה בענף והיא נעזרת בוועדות מקצועיות ומקיימת היוועצות עם גורמים מקצועיים מתחום האקדמיה. במועצה חברים נציגים שונים המייצגים את האינטרסים השונים, של המשווקים, המגדלים והצרכנים. עם זאת, היא מחויבת לפעול בהתאם למדיניות הממשלה ושר החקלאות ופיתוח הכפר הממונה על ביצוע החוק המוצע, והוא רשאי, בהסכמת מועצת הדבש ובאישור ועדת הכלכלה של הכנסת, להתקין תקנות, לרבות לעניין סימון כוורות מאוכלסות, תנאים להעברת היתרים, חובות דיווח של מועצת הדבש והוראות נוספות לעניין ייצור, שיווק וסימון הדבש.

עוד מוצע לקבוע הוראות בעניינים נוספים כמפורט להלן:

הוראות לעניין מקום הצבת הכוורות תוך שמירת מרחקים בין נקודות הצבה של כוורות, לשם הבטחת מרעה צופני ומניעת הפצת מחלות. שטחה הגיאוגרפי של מדינת ישראל קטן ממילא, ועם השנים גם משאב הצומח קטן ביחס לעבר. היקפי הפרדסים והמטעים הנטועים כיום, כמו גם גידולים חקלאיים אחרים, כגון כותנה, פחתו מאוד במרוצת השנים. כמו כן, הפיכת שטחים פתוחים לשטחים בנויים הביאה גם הם לצמצום משמעותי של משאב הצומח ושטחי הרעייה לדבורים. בנוסף, תמורות בענף, לרבות פחת ביבולי הדבש, תנאי אקלים חריגים, ייקור התשומות, מחלות, מזיקים וטפילים, הביאו להקטנת הרווחיות בענף. הסדרה נדרשת היום יותר מתמיד לצורך שמירה על בריאות הכוורות והדבורים ומתן בסיס כלכלי לפעילות הדבוראים. כמו כן, הסדרה של מקום הצבת הכוורות נדרשת לצורך מניעת הפצת מחלות, שוד כוורות קרובות, פגיעה בתהליך הפריית מלכונים וכיוצא באלה. הסדרת מקום הצבת הכוורות נדרשת גם בשים לב לכך שהכוורות אמנם מוצבות במקום אחד, אך הדבורים רועות בשטחים סמוכים, והצומח הוא בבעלות של מחזיקים במקרקעין סמוכים. היבט נוסף לצורך בתכנון והסדרה של הצבת הכוורות בפריסה ארצית, הוא יישום מדיניותה של הממשלה לשמר ולחזק את הפריסה ההתיישבותית, באמצעות הגנה על משקי הדבש הפעילים, ויצירת עוגן כלכלי להתיישבות בפריפריה, שם נמצאות עיקר נקודות הרעייה.

כמו כן, מוצע לעגן קבוע בחקיקה את זכויות ההצבה של הדבוראים במקרקעי ציבור, בכפוף לקבלת היתר. יצוין כי בשל מאפייניו הייחודיים, ללא עיגון בחקיקה קיים קושי להתיר הצבה של מכוורות במקרקעי ציבור.

עוד מוצע לקבוע כי אין צורך באישור המחזיק בקרקע מראש, אולם למחזיק בקרקע תינתן אפשרות לפנות לוועדה לרעיית דבורים בבקשה לביטול היתר במקרה של גרימת פגיעה. כמו כן, רשות מקרקעי ישראל תוכל לדרוש ביטול היתר לצמיתות או לתקופה קבועה, בהתקיים נסיבות המחייבות הפסקת הצבת כוורות, וכן קביעת הסדרים מתאימים לעניין שטחי אש ושמורות טבע וגנים לאומיים.

בנוסף, מוצעות הוראות לעידוד כניסת דבוראים חדשים לענף ולצמיחה של דבוראים קטנים. ההוראות המוצעות נקבעו תוך שמירה על איזון בין בעלי היתר קיימים ובין דבוראים חדשים ודבוראים קטנים, שכן מצד אחד, קיים צורך לאפשר לבעל ההיתר שהשקיע משאבים והסתמך עליהם לצורך עיסוקו ופרנסתו למצות את ההיתר. בעניין זה, חשוב לציין שהדבוראים נדרשים להשקעות גבוהות ברכישת כוורות, חלות, מיכון וכלי רכב לניוד כוורות, ציוד רדייה, מתקנים וכיוצא באלה, שאינם ניתנים להסבה לשימושים חלופיים ואין להם ערך ללא הסדרת שטחי רעייה לדבורים. מצד שני, יש להתחשב בכך שכיום יש ניצול מלא של שטחי הרעייה, וכן יש צורך לקדם את הענף ולעודד מתן היתרים לדבוראים חדשים וביסוס דבוראים קטנים.

עוד מוצע לקבוע הוראות לעניין טיפוח ורביה של הדבורים מגזעים בפיקוח והסדרת הצבת כוורות לצורכי רביה וטיפול, לשם שמירה על איכות הדבורים המבצעות האבקה;

בנוסף, הואיל ודבש, בשונה ממוצרים חקלאיים אחרים, הוא מוצר עם חיי מדף ארוכים ואינו מתקלקל, נדרשת הסדרת הייבוא לאורך השנה, בשים לב לייצור המקומי על פי דיווחים מהמשווקים, באופן שתתאפשר אספקה שוטפת לצרכן במחיר הוגן, וימנע מהרשתות ומהמשווקים לאגור דבש מיובא, הצפת השוק והורדת מחירים בלתי הוגנת. בנוסף, מוצעות הוראות לעניין פיקוח, אכיפה ועונשין על ביצוע עבירות כמפורט בהצעת החוק וכן תיקונים עקיפים לחוק ההתיישבות החקלאית (סייגים לשימוש בקרקע חקלאית ובמים), התשכ"ז–1967, לעניין שימוש חורג כך שהצבת כוורות מאוכלסות בדבורים לא תיחשב שימוש חורג, ולחוק העבירות המינהליות, התשמ"ו–1985.

עוד מוצע, כי תחילתו של החוק שישה חודשים מיום פרסומו ותחילת תוקפו של סעיף 39(1) המוצע, שעניינו התקנת תקנות לעניין סימון כוורות מאוכלסות – ביום פרסום החוק ברשומות. תקנות ראשונות מכוח הסעיף האמור יובאו לאישור ועדת הכלכלה של הכנסת בתוך שלושה חודשים מיום תחילתו של הסעיף כאמור. היתרים שניתנו לפי צו הפיקוח לפני יום התחילה, יעמדו בתוקפם עד למועד שנקבע בהם. כמו כן, הוראות ונהלים שקבעה מועצת הדבש ימשיכו לחול כל עוד לא נקבעה הסדרה מפורשת בעניינם.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ב בתמוז התשע"ה – 29.6.15

1. ס"ח התשנ"ח, עמ' 202. [↑](#footnote-ref-2)
2. ס"ח התש"ך, עמ' 56. [↑](#footnote-ref-3)
3. ס"ח התשל"ו, עמ' 280. [↑](#footnote-ref-4)
4. ס"ח התשנ"ב, עמ' 90. [↑](#footnote-ref-5)
5. ס"ח התשי"ג, עמ' 30. [↑](#footnote-ref-6)
6. ס"ח התשנ"ט, עמ' 189. [↑](#footnote-ref-7)
7. דיני מדינת ישראל, נוסח חדש 37, עמ' 761. [↑](#footnote-ref-8)
8. ס"ח התשל"ה, עמ' 132. [↑](#footnote-ref-9)
9. ס"ח התשכ"ג, עמ' 50. [↑](#footnote-ref-10)
10. ס"ח התשל"ז, עמ' 226. [↑](#footnote-ref-11)
11. ס"ח התשי"א, עמ' 248. [↑](#footnote-ref-12)
12. ס"ח התשי"ג, עמ' 115. [↑](#footnote-ref-13)
13. ס"ח התשי"ח , עמ' 92 [↑](#footnote-ref-14)
14. ס"ח התשי"ט, עמ' 190. [↑](#footnote-ref-15)
15. ס"ח התש"ם, עמ' 2. [↑](#footnote-ref-16)
16. ס"ח התש"ם, עמ' 2. [↑](#footnote-ref-17)
17. ס"ח התשנ"ו, עמ' 108. [↑](#footnote-ref-18)
18. ס"ח התשנ"ז, עמ' 66. [↑](#footnote-ref-19)
19. ס"ח התשנ"ח, עמ' 152. [↑](#footnote-ref-20)
20. ס"ח התשנ"ח, עמ' 226. [↑](#footnote-ref-21)
21. ס"ח התשנ"ח, עמ' 312. [↑](#footnote-ref-22)
22. ס"ח התשמ"ה, עמ' 60. [↑](#footnote-ref-23)
23. ס"ח התשנ"ה, עמ' 366. [↑](#footnote-ref-24)
24. חוקי א"י, כרך א', עמ' (ע) 439, (א) 467. [↑](#footnote-ref-25)
25. דיני מדינת ישראל, נוסח חדש 12, עמ' 284. [↑](#footnote-ref-26)
26. ס"ח התשנ"ו, עמ' 338. [↑](#footnote-ref-27)
27. ס"ח התשכ"ז, עמ' 108. [↑](#footnote-ref-28)
28. ס"ח התשמ"ו, עמ' 31. [↑](#footnote-ref-29)
29. ק"ת התשל"ז, עמ' 2236. [↑](#footnote-ref-30)